Χωρίς να βρεθούν τα αποτυπώματα των αδελφών Ινδαρέ ολοκληρώθηκε ο εργαστηριακός έλεγχος των αποτυπωμάτων και από τις τρεις καταλήψεις του Κουκακίου, ανάμεσά τους και από την οδό Ματρόζου.

ADVERTISING

Από την ΕΛ.ΑΣ. τονίζουν πάντως ότι υπολείπεται ο εργαστηριακός έλεγχος για γενετικά υλικά και πως στην περίπτωση των αποτυπωμάτων, υπάρχουν σαφείς ενδείξεις παρέμβασης, ότι δηλαδή οι καταληψίες πρόλαβαν και έσβησαν αρκετά από τα αποτυπώματα.

Ανακατάληψη του κτηρίου στον αριθμό 45 της οδού Ματρόζου, στο Κουκάκι, από αντιεξουσιαστές EUROKINISSI

Ανακατάληψη του κτηρίου στον αριθμό 45 της οδού Ματρόζου, στο Κουκάκι, από αντιεξουσιαστές το Σάββατο 11 Ιανουαρίου 2020. (EUROKINISSI/ΣΤΕΛΙΟΣ ΜΙΣΙΝΑΣ) EUROKINISSI

Ενδεικτικό είναι άλλωστε ότι σε έναν από τους πέντε κατασχεμένους ηλεκτρονικούς υπολογιστές βρέθηκε αποτύπωμα στην οθόνη και όχι στο πληκτρολόγιο, όπως επίσης βρέθηκε μόνο ένα αποτύπωμα σε έναν από τους 14 πυροσβεστήρες που εκσφενδόνισαν εναντίον των αστυνομικών οι καταληψίες.

Σημειώνεται ότι ανάμεσα στα πρόσωπα που έχουν συλληφθεί και ταυτοποιηθεί από αποτυπώματα είναι και ένας 37χρονος που φέρεται να είχε ηγετικό ρόλο στις καταλήψεις της περιοχής.

Ανακατάληψη του κτηρίου στον αριθμό 45 της οδού Ματρόζου, στο Κουκάκι, από αντιεξουσιαστές το Σάββατο 11 Ιανουαρίου 2020. (EUROKINISSI/ΣΤΕΛΙΟΣ ΜΙΣΙΝΑΣ) EUROKINISSI

Ανακατάληψη του κτηρίου στον αριθμό 45 της οδού Ματρόζου, στο Κουκάκι, από αντιεξουσιαστές το Σάββατο 11 Ιανουαρίου 2020. (EUROKINISSI/ΤΑΤΙΑΝΑ ΜΠΟΛΑΡΗ) EUROKINISSI





Η επίσημη ανακοίνωση της ΕΛ.ΑΣ. για τα έως τώρα αποτελέσματα αναφέρει:

«Ολοκληρώθηκαν από τα εργαστήρια της Διεύθυνσης Εγκληματολογικών Ερευνών οι εξετάσεις δακτυλικών αποτυπωμάτων στα ευρήματα που συνελέγησαν την 18η Δεκεμβρίου, στη διάρκεια επιχειρήσεων για την εκκένωση κτηρίων - καταλήψεων στο Κουκάκι, επί των οδών Ματρόζου 45, Παναιτωλίου 21 και Αρβάλης 3.

Στην Ματρόζου σε σύνολο 35 πειστηρίων (14 πυροσβεστήρες, κράνη , φορητοί υπολογιστές κ.λπ.) ευρέθησαν μόνον τρία δακτυλικά αποτυπώματα, δύο εκ των οποίων ταυτοποιήθηκαν, ενώ το τρίτο ανήκει σε άγνωστο άτομο.

Εξάλλου σε ολόκληρο το διώροφο κτήριο βρέθηκαν μόνον τέσσερα αποτυπώματα τα οποία ταυτοποιήθηκαν.

Χαρακτηριστικά αναφέρεται ότι σε 5 φορητούς υπολογιστές υπήρχε μόνον ένα αποτύπωμα σε μία οθόνη και κανένα στα πληκτρολόγια ή στην εξωτερική επιφάνεια!

Σε 14 πυροσβεστήρες που είχαν χρησιμοποιηθεί και τελικά εκσφενδονισθεί κατά των αστυνομικών δυνάμεων, βρέθηκε ένα μόνον αποτύπωμα!

Αντίστοιχα είναι και τα ευρήματα στις άλλες δύο καταλήψεις.

Στο κτήριο της οδού Παναιτωλίου 21, επί 18 πειστηρίων, μεταξύ των οποίων 14 πυροσβεστήρες δεν ευρέθη κανένα αποτύπωμα, ενώ στους χώρους του κτηρίου ανευρέθηκαν 4 τα οποία και ταυτοποιήθηκαν.

Στο κτήριο της οδού Αρβάλη 3, επί 12 πειστηρίων δεν υπήρξε αποτύπωμα ενώ στους εσωτερικούς χώρους ευρέθησαν 2 τα οποία ταυτοποιήθηκαν.

Συνολικά και στα τρία κτήρια επί 65 πειστηρίων ανευρέθησαν τρία μόνον αποτυπώματα! Στους χώρους των κτηρίων που καλύπτουν εκατοντάδες τετραγωνικών μέτρων ανευρέθησαν μόνο 10 αποτυπώματα.

Υπενθυμίζεται ότι σε έντυπο οδηγιών που ανευρέθη στην οδό Αρβάλης 3 τονίζονταν, μεταξύ άλλων, ότι οι καταληψίες έπρεπε επιμελώς να εξαφανίσουν κάθε ίχνος παρουσίας τους και να επιχειρούν με γάντια κατά των αστυνομικών.

Από τα αποτελέσματα προκύπτει ότι οι παραπάνω οδηγίες εφαρμόσθηκαν κατά γράμμα. Παρ’ όλα αυτά η Αστυνομία κατόρθωσε να βρει, σε εντελώς ιδιαίτερα σημεία των κτηριακών χώρων αλλά και των πειστηρίων, ελάχιστα αποτυπώματα τα οποία και ταυτοποιήθηκαν.

Τα μέχρι στιγμής εργαστηριακά ευρήματα καθώς και οι ιατροδικαστικές εκθέσεις για άτομα που συνελήφθησαν και υποβλήθηκαν σε αυτές, διαβιβάσθηκαν στον αρμόδιο εισαγγελέα. Ο εργαστηριακός έλεγχος συνεχίζεται».